Man gevonnis vir gru-moord op oumaSusan Loubser. Foto: Facebook Ryan Faure (36) het Susan Loubser (79) verskeie kere met ŉ skerp voorwerp in die bors en nek gesteek voor hy haar van die voordeur na haar slaapkamer gesleep en op die bed neergegooi het. Haar kakebeen was gebreek en een oog toegeswel. Haar bril was ook stukkend. Die hof het gehoor Faure het die moord gepleeg nadat hy ŉ mengsel van dagga en mandrax, ook bekend as “witpyp”, gerook het. Loubser se liggaam is vermoedelik van die voordeur na haar kamer gesleep. “Sy het dit nie verdien om so brutaal dood te gaan nie. Dit is afgryslik,” het Merle Holdsworth, Loubser se dogter, destyds gesê. Loubser se dogter het twee uur voor die moord by haar gekuier. Faure is in hegtenis geneem nadat hy gespog het oor sy dade en ŉ televisie probeer verkoop het wat hy uit Loubser se huis gesteel het. Landdros Constance Nziweni het Faure in die Parow-streekhof tot lewenslange tronkstraf gevonnis vir die moord en 15 jaar vir roof. Faure se pa het aan die hof gesê sy seun is ŉ “goeie man” wat lid was van die buurtwag. Landdros Nziweni het egter gesê dit is duidelik dat hy sy seun nie so goed ken soos wat hy gedink het nie. Volgens Nziweni het Faure geen berou getoon nie. “Lewenslange tronkstraf is dalk hard, maar die hof glo dit is die enigste toepaslike vonnis vir jou. Dit is die enigste vonnis wat die regte boodskap sal uitstuur.” “Ons het net begin om haar 80ste verjaardag te reël. In plaas daarvan reël ons nou haar begrafnis,” het Holdsworth destyds gesê.